PREDNACRT

Na osnovu člana 14. Zakona o sistemu indirektnog oporezivanja u BiH ("Službeni glasnik BiH", br. 44/03, 52/04, 34/07, 4/08, 49/09, 32/13 i 91/17), člana 15. stav (1) Zakona o Upravi za indirektno oporezivanje ("Službeni glasnik BiH", broj: 89/05) i člana 70. stav (2) Zakona o porezu na dodatu vrijednost ("Službeni glasnik BiH", br. 9/05, 35/05, 100/08, 33/17 i 46/23), Upravni odbor Uprave za indirektno oporezivanje na \_\_\_\_\_ sjednici, održanoj dana \_\_\_\_\_\_\_\_\_ 2023.godine, donio je

**PRAVILNIK**

**O DOPUNI PRAVILNIKA O PRIMJENI ZAKONA O POREZU**

**NA DODATU VRIJEDNOST**

Član 1.

U Pravilniku o primjeni Zakona o porezu na dodatu vrijednost ("Službeni glasnik BiH", br. 93/05, 21/06, 60/06, 6/07, 65/10,100/07, 35/08, 85/17, 44/20, 47/22 i 87/22) iza člana 11. dodaje se novi član 11a. koji glasi:

" Član 11a.

(Doniranje hrane)

1. Isporuka hrane koju porezni obveznik, u cilju sprečavanja njenog uništavanja i pružanja pomoći bez naknade (doniranje hrane), vrši krajnjem primatelju koji, kao posrednik, organizuje i/ili sudjeluje u lancu doniranja hrane smatra se porezno priznatim manjkom.
2. U smislu ovog pravilnika doniranje hrane je izvršeno u cilju sprečavanja njenog uništavanja ukoliko je za istu, u momentu doniranja, preostalo najviše tri dana do isteka roka i/ili 5% od ukupnog perioda u kojem se hrana može upotrijebiti prema deklaraciji ili ambalaži.
3. Posrednik iz stava (1) ovog člana je neprofitno pravno lice ili udruženje (kao što je javna kuhinja i sličan subjekt) koje je kod nadležnog organa registrirano za prikupljanje, pripremanje, podjelu i/ili pružanje pomoći u hrani.
4. Pored podataka o upisu iz stava (3) ovog člana u svrhu provjere ispunjenosti uslova za porezno priznati manjak UIO može koristiti i podatke iz registra o primaocima i primljenim donacijama uspostavljenim na nivou BiH.
5. Porezno priznatim manjkom obveznika iz stava (1) ovog člana smatra se isporuka hrane u iznosu do 3% od vrijednosti ukupnih isporuka dobara i pruženih usluga (bez PDV) izvršenih tokom prethodne godine.
6. Porezni obveznik koji donira hranu, a nije poslovao u prethodnoj godini dužan je, najkasnije u prijavi za mart tekuće godine, izvršiti obračun PDV na razliku vrijednosti ukupne donacije koja prelazi iznos od 3% isporuka dobara i pruženih usluga (bez PDV) izvršenih za prethodnu godinu.
7. Za svaku pojedinačnu izvršenu isporuku - donaciju hrane porezni obveznik dužan je sačiniti, te potpuno i pravilno popuniti – Obrazac I-DH koji je sastavni dio ovog pravilnika, a koji treba da bude potpisan i ovjeren poslovnim pečatom od strane davaoca i primaoca donacije.
8. Posrednik iz stava (1) ovog člana dužan je poreznom obvezniku - donatoru dati izjavu da primljenu hranu neće koristiti u komercijalne svrhe, već da će je dati (donirati) krajnjim primateljima u skladu sa posebnim propisom o socijalnoj pomoći.
9. Da bi donator ostvario pravo na porezno priznati manjak moraju biti ispunjeni svi uslovi iz prethodno navedenih stavova kako na strani donatora tako i na strani primaoca donirane hrane.
10. Podatke o izvršenim isporukama hrane bez naknade (doniranje) poreski obveznik je dužan evidentirati kao sastavni dio svojih knjigovodstvenih evidencija o isporukama (eIsporuke) u poreskom periodu u kojem su iste izvršene.

Član 2.

Ovaj pravilnik stupa na snagu osmog dana od dana objavljivanja u "Službenom glasniku BiH".

Predsjedavajući Upravnog odbora UIO

Broj:

Datum: \_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_